CELEX: 32017R0072
Language: hu
Date: 2016-09-23 00:00:00
Title: A Bizottság (EU) 2017/72 felhatalmazáson alapuló rendelete (2016. szeptember 23.) az 575/2013/EU európai parlamenti és tanácsi rendeletnek az adatokra vonatkozó mentesség feltételeit meghatározó szabályozástechnikai standardok tekintetében történő kiegészítéséről (EGT-vonatkozású szöveg. )

14.1.2017   
            
            
               HU
            
            
               Az Európai Unió Hivatalos Lapja
            
            
               L 10/1
            
         A BIZOTTSÁG (EU) 2017/72 FELHATALMAZÁSON ALAPULÓ RENDELETE
   (2016. szeptember 23.)
   az 575/2013/EU európai parlamenti és tanácsi rendeletnek az adatokra vonatkozó mentesség feltételeit meghatározó szabályozástechnikai standardok tekintetében történő kiegészítéséről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a hitelintézetekre és befektetési vállalkozásokra vonatkozó prudenciális követelményekről és a 648/2012/EU rendelet módosításáról szóló, 2013. június 26-i 575/2013/EU európai parlamenti és tanácsi rendeletre (1) és különösen annak 180. cikke (3) bekezdésére, 181. cikke (3) bekezdésére és 182. cikke (4) bekezdésére,
   mivel:
   
               (1)
            
            
               A belső minősítésen alapuló módszer (IRB-módszer) első alkalmazásakor az intézmény, az anyavállalat és annak leányvállalatai engedélyt kérhetnek az illetékes hatóságtól arra, hogy a nemteljesítési valószínűségre (PD), a nemteljesítéskori veszteségrátára (LGD) és a hitel-egyenértékesítési tényezőre vonatkozóan egyes kitettségtípusok esetében elkészített saját becsléseik során ötéves időszak helyett kétéves időszakot lefedő adatokat használhassanak. Meg kell határozni azokat a feltételeket, amelyek szerint az illetékes hatóság megadhatja az adatokra vonatkozó mentességet.
            
         
               (2)
            
            
               Az adatokra vonatkozó mentesség megadása előtt az illetékes hatóságnak ellenőriznie kell, hogy az intézmény megfelel-e az 575/2013/EU rendeletben megállapított követelményeknek. Mivel azonban ez a rendelet nem állapítja meg az illetékes hatóságra vonatkozóan azt a követelményt, hogy rendszeres külön felülvizsgálat során ellenőrizze, hogy az intézmény megfelel-e az adatokra vonatkozó mentesség tekintetében meghatározott követelményeknek, az e rendelet követelményeit már nem teljesítő intézményre az 575/2013/EU rendelet 146. cikke vonatkozik.
            
         
               (3)
            
            
               Minél rövidebb időszakra vonatkoznak a historikus adatok, annál nehezebben becsülhetők a kockázati paraméterek. Annak biztosítása érdekében, hogy az adatokra vonatkozó mentesség az intézményi eszközök csekély részhalmazára korlátozódjon, maximális mennyiségi küszöbértéket kell meghatározni mind az adatokra vonatkozó mentesség alá sorolható kitettségérték szintje tekintetében, mind az adatokra vonatkozó mentesség alá sorolható, az IRB-módszer és a sztenderd módszer alapján számolt kockázattal súlyozott kitettségérték szintje tekintetében. Ugyanebből a célból kifejezetten ki kell zárni az adatokra vonatkozó mentesség alkalmazási köréből azokat a portfóliókat, amelyek kevés vagy nulla megfigyelt nemteljesítéssel jellemezhető kitettségtípusokat tartalmaznak.
            
         
               (4)
            
            
               A szavatolótőke-követelmények körültekintő számítását biztosítandó, az illetékes hatóságnak egyéb megfontolásokat is figyelembe kell vennie az adatokra vonatkozó mentesség megadásának elbírálásakor. Közelebbről, a rövidebb adatsorok használatának lehetőségét kérelmező intézménynek megfelelően konzervatív becsléseket kell alkalmaznia. Emellett az intézménynek az illetékes hatóság számára elégséges módon bizonyítania kell, hogy nem állnak rendelkezésre pontos, teljes vagy megfelelő hosszabb adatsorok. Tekintettel arra, hogy pontatlan adatok következtében megnőhet a szavatolótőke-követelmény, az intézménynek a kisebb mintanagyság mértékében kiegészítő adatminőség-ellenőrzési eljárásokat is alkalmaznia kell.
            
         
               (5)
            
            
               Az adatokra vonatkozó mentesség nem terjedhet ki azokra a kitettségtípusokra, amelyeket az IRB-módszer első alkalmazásakor nem tartalmaz az intézmény portfóliója. Következésképpen az adatokra vonatkozó mentesség csak azokra a kitettségtípusokra alkalmazható, amelyek az intézmény portfóliójának részék képezik az IRB-módszer első alkalmazásakor, tekintet nélkül arra, hogy a fokozatos bevezetési terv alapján ezek a kitettségek hogyan kerülnek át azonnal vagy a későbbiek során az IRB-módszer hatálya alá.
            
         
               (6)
            
            
               Az adatokra vonatkozó mentesség célja az intézmények mentesítése azon kötelezettség alól, hogy öt évre visszamenő adatokat használjanak az IRB-paraméterek becslése során azon kitettségtípusok esetében, amelyek az intézmény portfóliójának részét képezték az IRB-módszer első alkalmazásakor. Az első alkalmazástól számított öt évet követően az intézmény már elegendő adattal rendelkezik, így a mentességre a továbbiakban nincs szükség. Következésképpen az adatokra vonatkozó mentesség nem adható meg az IRB-módszer első bevezetésének időpontjától számított öt év elteltét követően.
            
         
               (7)
            
            
               Biztosítani kell, hogy az e rendeletben megállapított feltételek ne akadályozzák az intézmények által már használt minősítési rendszereket, hanem segítsék az új rendszerre való zökkenőmentes átállást, fokozzák a jogbiztonságot az intézmények számára, és ne terheljenek rájuk újabb költségeket. Az 575/2013/EU rendelet 180. cikke, 181. cikke és 182. cikke értelmében az adatokra vonatkozó mentesség öt évre vonatkozó adatok használata helyett két évre vonatkozó adatok használatát teszi lehetővé; következésképpen a mentesség a megadásától számított három évvel természetszerűleg lejár. Ezért a szabályozástechnikai standard nem érintheti az adatokra vonatkozó azon mentességeket, amelyeket az illetékes hatóságok e rendelet hatálybalépése előtt adtak meg, mivel ez aránytalan lenne, és akadályozná az IRB-módszer használatát. E rendelet rendelkezései szorosan összefüggnek egymással, mivel valamennyi az adatokra vonatkozó mentesség feltételeire vonatkozik. Annak érdekében, hogy biztosítható legyen ezen, egy időben hatályba léptetendő rendelkezések koherenciája, és annak elősegítésére, hogy a betartásukra kötelezett személyek átfogóan szemlélhessék őket, és könnyen hozzájuk férhessenek, célszerű az 575/2013/EU rendelet 180. cikke (3) bekezdésében, 181. cikke (3) bekezdésében és 182. cikke (4) bekezdésében előírt szabályozástechnikai standardokat egyetlen rendeletbe foglalni.
            
         
               (8)
            
            
               Ez a rendelet az Európai Bankhatóság által a Bizottsághoz benyújtott szabályozástechnikai standardtervezeten alapul.
            
         
               (9)
            
            
               Az Európai Bankhatóság nyilvános konzultációt folytatott az e rendelet alapját képező szabályozástechnikai standardtervezetről, elemezte az ezzel összefüggésben felmerülő lehetséges költségeket és hasznot, és kikérte az 1093/2010/EU európai parlamenti és tanácsi rendelet (2) 37. cikke alapján létrehozott banki érdekképviseleti csoport véleményét,
            
         ELFOGADTA EZT A RENDELETET:
   1. cikk
   Tárgy
   Ez a rendelet azokat a kötelező feltételeket állapítja meg, amelyek alapján az illetékes hatóság engedélyezheti, hogy az 575/2013/EU rendelet 180. cikke (1) bekezdése h) pontjának, 180. cikke (2) bekezdése e) pontjának, 181. cikke (2) bekezdésének és 182. cikke (3) bekezdésének megfelelően az intézmény öt évre vonatkozó adatok helyett két évre vonatkozó adatokat használjon a nemteljesítési valószínűség (PD), a nemteljesítéskori veszteségráta (LGD) és a hitel-egyenértékesítési tényező saját becslésekor (a továbbiakban: „adatokra vonatkozó mentesség”).
   2. cikk
   Mentességre jogosult kitettségek
   (1)   A (2) és (3) bekezdésre is figyelemmel, az adatokra vonatkozó mentesség az 575/2013/EU rendelet 147. cikke (2) bekezdésének a) és b) pontjában említett központi kormányzattal vagy központi bankkal és az intézményekkel szembeni kitettségeken kívül minden kitettségtípusra alkalmazható.
   (2)   Az 575/2013/EU rendelet 147. cikke (2) bekezdésének c) pontjában említett, vállalkozásokkal szembeni kitettségekre akkor alkalmazható az adatokra vonatkozó mentesség, ha azok nem jellemezhetők srukturálisan kevés vagy nulla megfigyelt nemteljesítéssel.
   (3)   Az adatokra vonatkozó mentesség nem terjedhet ki azokra a kitettségtípusokra, amelyeket a belső minősítésen alapuló módszer (IRB-módszer) első alkalmazásakor nem tartalmaz az intézmény portfóliója.
   3. cikk
   Mennyiségi feltételek
   (1)   Az illetékes hatóság kizárólag abban az esetben adhatja meg az adatokra vonatkozó mentességet egy intézmény számára, ha az teljesíti a következő mennyiségi feltételeket:
   
               a)
            
            
               az adatokra vonatkozó kért mentesség, valamint az intézmény összes többi adatokra vonatkozó, megadott és vissza nem vont vagy le nem járt mentessége (a továbbiakban: „adatokra vonatkozó hatályos mentességek”) alá tartozó kitettségek teljes kitettségértéke nem haladja meg az intézmény teljes kitettségértékének 5 %-át;
            
         
               b)
            
            
               az adatokra vonatkozó kért mentesség, valamint az intézmény adatokra vonatkozó hatályos mentességei alá tartozó kitettségek kockázattal súlyozott teljes kitettségértéke nem haladja meg az intézmény kockázattal súlyozott teljes kitettségértékének 5 %-át.
            
         (2)   Az (1) bekezdés a) pontja alkalmazásában a teljes kitettségérték valamennyi kitettségtípus hitelkockázat és felhígulási kockázat tekintetében mért aggregált kitettségértéke az 575/2013/EU rendelet 34. cikke és 110. cikke szerinti egyedi hitelkockázati kiigazításokból és kiegészítő értékelési korrekciókból származó levonások, valamint az egyéb szavatolótőke-levonások előtt.
   (3)   Az (1) bekezdés b) pontja alkalmazásában a kockázattal súlyozott teljes kitettségérték valamennyi kitettségtípus hitelkockázat és felhígulási kockázat tekintetében az intézmény által alkalmazott módszernek megfelelően súlyozott, aggregált kockázati kitettségértéke.
   4. cikk
   Minőségi feltételek
   Az illetékes hatóság csak olyan intézménynek ítélheti meg az adatokra vonatkozó mentességet, amely dokumentumokkal megfelelően alátámasztja, hogy a következő feltételeknek minden kitettségtípus esetében megfelel:
   
               a)
            
            
               nem állnak rendelkezésre hosszabb időbeli adatsorok, vagy ezek pontatlanok, hiányosak vagy nem megfelelők, és ezért nem használhatók;
            
         
               b)
            
            
               az intézmény az 575/2013/EU rendelet 179. cikke (1) bekezdésének a) pontjával összhangban megfelelően konzervatív becsléseket alkalmaz a rövidebb historikus adatsorok miatt várható becslési hibatartomány megfelelő ellensúlyozása érdekében;
            
         
               c)
            
            
               a rövidebb idősorok miatt az intézmény megerősíti az 575/2013/EU rendelet 174. cikkének b) pontjában említett adatellenőrzési eljárásokat.
            
         5. cikk
   Időtartam
   Az illetékes hatóság az adatokra vonatkozó mentességet kizárólag a kockázattal súlyozott kitettségérték IRB-módszer szerinti, az 575/2013/EU rendelet 143. cikkének megfelelő számításának első engedélyezésétől számított öt évre adhatja meg.
   6. cikk
   Átmeneti rendelkezés
   Ez a rendelet nem vonatkozik az illetékes hatóságok által az e rendelet hatálybalépése előtt megadott, adatokra vonatkozó mentességekre.
   7. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. szeptember 23-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 176., 2013.6.27., 1. o.
   
   
      (2)  Az Európai Parlament és a Tanács 2010. november 24-i 1093/2010/EU rendelete az európai felügyeleti hatóság (Európai Bankhatóság) létrehozásáról, a 716/2009/EK határozat módosításáról és a 2009/78/EK bizottsági határozat hatályon kívül helyezéséről (HL L 331., 2010.12.15., 12. o.).